কংগ্রেস-তৃণমূল ও বাম সদস্যদের অভিযোগের জবাব দিয়ে মঙ্গলবার রেলমন্ত্রী সদানন্দ গৌড়া বললেন, “কোথায় বঞ্চনা? পশ্চিমবঙ্গই বাজেটে সব থেকে বেশি অর্থ বরাদ্দ পেয়েছে।” বাজেটের পর থেকেই এই দাবি জানাচ্ছিল বিজেপি নেতৃত্ব। আজ সেই দাবিকেই স্বীকৃতি দিলেন গৌড়া। তৃণমূল সাংসদ সুদীপ বন্দ্যোপাধ্যায়ের অবশ্য দাবি, “অঙ্কের জাগলারি করে চালাকি করছেন গৌড়া। প্রকল্পগুলি শেষ করতে কত টাকা প্রয়োজন, আর কত বরাদ্দ করেছেন এই দু’য়ের তুলনা করলেই সত্য প্রকাশ হবে।” রেল বাজেটের পর থেকেই রাজ্যের প্রতি বঞ্চনার অভিযোগে সংসদে সরব হন তৃণমূল-কংগ্রেস ও বাম সদস্যরা। অর্থ প্রাপ্তির নিরিখে কী ভাবে রাজ্যের প্রকল্পগুলি বঞ্চিত হয়েছে তা-ও লোকসভায় তুলে ধরেন তৃণমূল সাংসদরা। সরব হন কংগ্রেসের অধীর চৌধুরীও। এই পরিস্থিতিতে আজ জবাবি ভাষণে আলাদা করে পশ্চিমবঙ্গের প্রসঙ্গ টেনে আনেন গৌড়া। বাংলার সমস্ত সাংসদ যে ভাবে রাজ্যের স্বার্থে সরব হয়েছেন, সেই একতার প্রশংসা করলেও বঞ্চনার তত্ত্বকে খারিজ করেন মন্ত্রী। তাঁর দাবি, “বাজেটে পশ্চিমবঙ্গের জন্য ৩২৮০ কোটি টাকা বরাদ্দ হয়েছে। অন্য রাজ্য এত বরাদ্দ পায়নি।” বাজেটের দিন দশেক আগেই পণ্য মাসুল ও যাত্রিভাড়া বাড়ায় রেল। বাজেট বিতর্কে সব বিরোধী দলই বর্ধিত ভাড়া প্রত্যাহারের দাবি তোলে। আজ গৌড়া ভাড়া বৃদ্ধির দায় গত সরকারের ঘাড়ে চাপান। তাঁর ব্যাখ্যা, এপ্রিল মাসে ওই সিদ্ধান্ত হয়। ভোটের জন্য কার্যকর করা যায়নি। বিজেপি ক্ষমতায় এসে সিদ্ধান্ত শুধু রূপায়ণ করেছে। তাঁর কথায়, “ট্রেন চালানোর খরচ যে ভাবে বেড়েছে, তাতে ভাড়া বাড়ানো ছাড়া উপায় ছিল না।” ইঞ্জিনে আগুন ধরে যাওয়ায় ওড়ার কয়েক সেকেন্ডের মধ্যেই জরুরি অবতরণ করতে হল এয়ার ইন্ডিয়ার মুম্বইগামী বিমান বোয়িং ৭৭৭-কে। বিপত্তির মুখে আমেরিকার নেওয়ার্ক বিমানবন্দরে ঠিকমতো নামতে পেরেছে এআই ১৪৪ বিমানটি। তাই বড়সড় দুর্ঘটনার হাত থেকে রক্ষা পান বিমানের ৩১৩ জন যাত্রী। রবিবার বিকেল সাড়ে চারটে নাগাদ নেওয়ার্ক বিমানবন্দর থেকে উড়েছিল এআই ১৪৪। মাটি থেকে মাত্র ১০০ ফুট উঁচুতে উঠেছে বিমান, তখনই এটিসি থেকে মিলল সতর্কবার্তা। বাঁ দিকের ইঞ্জিন থেকে গলগল করে ধোঁয়া বেরোতে দেখে এটিসি। আগুন ধরে গিয়েছিল  সেখানেই। বিপর্যয় এড়াতে চটজলদি ব্যবস্থা নেন পাইলটও। ৩৫০ টনের বিমানটির জরুরি অবতরণ করাতে হয় তাঁকে। বিমান মাটি ছোঁয়ার আগে অবশ্য বাঁ দিকের ইঞ্জিন বন্ধ হয়ে গিয়েছিল। শুধু একটি ইঞ্জিনের উপর নির্ভর করে অত বিশাল বিমানের ওড়া মুশকিল। সাধারণত এই ধরনের জরুরি অবস্থায় আকাশে জ্বালানি ফেলে দিয়ে তবেই অবতরণ করার কথা চালকের। তাতে বিমানের ওজন কমে যায়। আর জ্বালানি থাকলে আগুন ছড়িয়ে যাওয়ার সম্ভাবনাও থাকে। এ ক্ষেত্রে অবশ্য অতটা সময় হাতে ছিল না পাইলটের। তাই জ্বালানি ফেলে দিয়ে ওজন কমানো যায়নি। শেষ পর্যন্ত একটি ইঞ্জিনের উপর নির্ভর করে অতিরিক্ত ওজন নিয়েই নেওয়ার্কে চক্কর কাটে বিমানটি। অতিরিক্ত ওজনের জন্য নামার পরে বিমানের তিনটি চাকা ফেটে যায়। শেরিল রবার্ট নামে এক প্রত্যক্ষদর্শী জানান, “বিমানটি এগিয়ে আসতে দেখে মনে হল কোনও হেলিকপ্টার আসছে। এত নীচ দিয়ে উড়ছিল ওটা। মনে হচ্ছিল বিমানটা না টুকরো টুকরো হয়ে যায়।” মাত্র একটি ইঞ্জিনের ভরসায় অতিরিক্ত ওজন নিয়ে যে ভাবে চালক জরুরি অবতরণ করেন, তাঁর দক্ষতার প্রশংসা করেন এয়ার ইন্ডিয়ার তরফে ক্যাপ্টেন এসপিএস সুরি।         শহরের বিভিন্ন প্রান্তের পড়ুয়াদের জন্য নতুন রুটে বাস চালানোর ব্যবস্থা করেছে আসাম বিশ্ববিদ্যালয় কর্তৃপক্ষ। কিন্তু বাসভাড়া পছন্দ না-হওয়ায়, আজ ঘণ্টাচারেক বিশ্ববিদ্যালয়ের প্রবেশ-পথ আটকে রাখলেন পড়ুয়ারা। ভাড়া কমানোর বিষয়টি ভেবে দেখার লিখিত আশ্বাসের পর তা উঠে যায়। সম্প্রতি, সেখানকার ছাত্রছাত্রীদের জন্য বাসের সংখ্যা আরও বাড়ানোর দাবি উঠেছিল। সে দিকে তাকিয়েই আসাম রাজ্য সড়ক পরিবহণ নিগমের কাছ থেকে বিশ্ববিদ্যালয় কর্তৃপক্ষ আরও ১১টি বাস ভাড়া নিয়েছিল। আজ থেকে নতুন রুটে পরিষেবা শুরু হয়। মালুগ্রাম, তারাপুর শিববাড়ি-সহ কয়েকটি জায়গায় বাস গিয়েছিল। শিক্ষা প্রতিষ্ঠানের কর্তৃপক্ষ জানায়, ছাত্রাবাস থেকে যাঁরা বিশ্ববিদ্যালয়ে পৌঁছবেন, তাঁদের মাসে ১ হাজার টাকা ভাড়া দিতে হবে। অন্যদের দিতে হবে মাসিক ৩ হাজার টাকা। কিন্তু সব রুটে সমান ভাড়া কেন লাগু করা হল, তা নিয়ে প্রশ্ন তোলেন ছাত্রছাত্রীরা। তারই জেরে বিক্ষোভ দেখানো হয়। এ নিয়ে ছাত্র-প্রতিনিধিদের সঙ্গে বৈঠক করেন বিশ্ববিদ্যালয় কর্তৃপক্ষ। যদিও এ দিন কোনও চূড়ান্ত সিদ্ধান্ত নেওয়া হয়নি। তবে বিষয়টি নিয়ে প্রয়োজনীয় পদক্ষেপের আশ্বাস দিয়েছেন কর্তৃপক্ষ। আপাতত নির্ধারিত ভাড়াই সকলকে জমা দিতে বলা হয়েছে। স্কুলপড়ুয়াদের মোবাইল ফোনের আসক্তি থেকেই বাড়ছে ধর্ষণের মতো অপরাধ রাজ্য মন্ত্রিসভার এক সদস্যের এমন মন্তব্যে অস্বস্তিতে পড়লেন বিহারের মুখ্যমন্ত্রী জিতনরাম মাঝি। সংস্কৃতি ও যুবকল্যাণ দফতরের মন্ত্রী বিনয় বিহারীর ওই মন্তব্যে ছড়িয়েছে বিতর্কও। আজ বিধানসভা চত্বরে সাংবাদিকদের সামনে মন্ত্রী বলেন, “স্কুলে স্কুলে পরিদর্শনে গিয়ে দেখেছি, পড়ুয়াদের অনেকের ব্যাগে দামী মোবাইল রয়েছে। অল্প বয়সেই নীল ছবি দেখার প্রবণতা এতে বাড়ছে।” মন্ত্রীর বক্তব্য, এটাও ধর্ষণের মতো অপরাধ বেড়ে যাওয়ার অন্যতম কারণ। এতেই শেষ নয়। বিনয়বাবুর মতে, মাছ-মাংস খাওয়ার জন্যও শরীর-মন অশান্ত হয়ে পড়ছে। তাতেও বাড়ছে অপরাধ-প্রবণতা। বিতর্ক ধামচাপা দিতে মুখ্যমন্ত্রী জিতনরাম মাঝি বলেছেন, “মোবাইল ফোনকে দোষ দিয়ে লাভ নেই। যাঁরা ব্যবহার করছেন, তাঁদের উপরই সব কিছু নির্ভর করে।” তিনি বলেন, “যে কেউ ইচ্ছে মতো খাবার খেতেই পারেন।” এ নিয়ে বাঁকার তারাপুরের জেডিইউ বিধায়ক নীতা চৌধুরীর বক্তব্য, “বিদেশে গিয়ে দেখেছি, সেখানকার যুবকরা স্মার্ট-ফোন ব্যবহার করছেন। আমিষ খাবারও খাচ্ছেন। সেখানে তো এমন কিছু হচ্ছে না।” আমের আঁটি খুঁজতে লাগবে অণুবীক্ষণ যন্ত্র! এমনই ফল ফলেছে ভাগলপুরে। তাগড়াই সে সব আমের আঁটির দৈর্ঘ্য মাত্র ৬ মিলিমিটার। রত্না এবং আলফনসো প্রজাতির মিশ্রণে বছর তিনেক আগে ওই আম ‘গড়েছিলেন’ মহারাষ্ট্রের তাপোলির কঙ্কন কৃষি বিদ্যাপীঠের গবেষকরা। নাম দেওয়া হয় সিন্ধু। বেঙ্গালুরু, অন্ধ্রপ্রদেশ, কর্ণাটক, উত্তরাখণ্ডে তা ফলানোর চেষ্টা করা হয়। কিন্তু জলবায়ু অনুকূল না-হওয়ায় সাফল্য মেলেনি। ক’মাস আগে ভাগলপুরের কৃষি বিশ্ববিদ্যালয়ের গবেষকরা ওই চারা এনে লাগান। এত দিনে তাঁরা সফল হয়েছেন। বিশ্ববিদ্যালয়ের হর্টিকালচার বিভাগের অধ্যাপক ভি ভি পটেল বলেন, “সম্প্রতি সে সব গাছে শ’দুয়েক গ্রাম ওজনের আম ফলেছে। আঁটির আকার ছোট হওয়ায় ফলের ৯৫% খাওয়া যায়।” তিনি জানান, সব কিছু ঠিকঠাক থাকলে আগামী বছর রাজ্যের কয়েকটি জেলায় সিন্ধুর চারা বিলি করা হবে। গবেষকদের বক্তব্য, ভাগলপুরের আবহাওয়া ওই প্রজাতির আম ফলনের উপযুক্ত। রাজ্যের অন্য প্রান্তেও এটি ফলানো গেলে বাণিজ্যিক উৎপাদনে বাধা থাকবে না। জুলাইয়ে সে সব গাছে ফল হওয়ায়, গরমের মাস কেটে গেলেও বাজারে আম মিলবে সহজেই। বিশ্ববিদ্যালয়ের সহ-উপাচার্য এম এল চৌধুরী বলছেন, “বিদেশেও সিন্ধু আমের চাহিদা থাকতে পারে। সে ক্ষেত্রে তা রফতানি করতে পারেন ফল-ব্যবসায়ীরা।” রাজ্যে ত্রিস্তরীয় পঞ্চায়েতে ৫৬২৪টি আসনে আজ ভোট গ্রহণ হল। রাজ্যের মুখ্য নির্বাচনী আধিকারিক ওয়াই কুমার জানিয়েছেন, ভোট-পর্ব শান্তিপূর্ণ ছিল। বক্সনগর-সহ কয়েকটি এলাকায় ছোটখাটো অশান্তির খবর মিলেছে। বিকেল পর্যন্ত পাওয়া তথ্য অনুযায়ী, গড়ে প্রায় ৭০ শতাংশ ভোট পড়েছে। শাসক দল সিপিএমের বিরুদ্ধে ভোটে সন্ত্রাসের অভিযোগ তুলেছে বিরোধী কংগ্রেস, বিজেপি, তৃণমূল। তা অস্বীকার করেছে সিপিএম। রবার্ট বঢরার বিরুদ্ধে জমি দুর্নীতির অভিযোগ এনে বিতর্কের ঝড় তুলেছিলেন আইএএস অফিসার অশোক খেমকা। এ বার তাঁকে কংগ্রেস শাসিত হরিয়ানা থেকে তুলে কেন্দ্রে নিয়ে আসছেন নরেন্দ্র মোদী। প্রধানমন্ত্রী সচিবালয় সূত্রের খবর, মোদী বিদেশ সফরের আগেই তাঁকে কেন্দ্রে আনার ছাড়পত্র দিয়ে গিয়েছেন। ক্যাবিনেট সচিব অজিত শেঠ খেমকাকে প্রধানমন্ত্রীর সচিবালয়েই নিয়ে আসার পরামর্শ দিয়েছেন। কিন্তু সরকারি সূত্রে খবর, খেমকাকে আপাতত মহিলা ও শিশু উন্নয়ন মন্ত্রকে নিয়ে আসা হতে পারে। ১৯৯১ সালের হরিয়ানা ক্যাডারের এই আইএএস অফিসার বিতর্কের কেন্দ্রে এসেছিলেন, সনিয়া গাঁধীর জামাই রবার্ট বঢরার বিরুদ্ধে জমি দুর্নীতির অভিযোগ তোলায়। তার পর তাঁকে হরিয়ানার হুডা সরকার বারবার বদলি করে। গত লোকসভা ভোটে অরবিন্দ কেজরীবাল তাঁকে প্রার্থীও করতে চেয়েছিলেন। কিন্তু রাজনীতিতে আসতে রাজি হননি খেমকা। এ বারে সেই আমলাকে কেন্দ্রে এনেই কংগ্রেসের উপর স্নায়ুর চাপ বাড়াতে চাইছেন মোদী। কিন্তু কংগ্রেস প্রকাশ্যে বিষয়টিকে আমল দিতে চাইছে না। তারা উল্টে কটাক্ষ করেছে সরকারের একের পর এক আমলা নিয়োগ নিয়ে। গেরুয়া শিবির ঘেঁষা ‘বিবেকানন্দ ইন্টারন্যাশনাল ফাউন্ডেশন’ থেকে অজিত ডোভালকে জাতীয় নিরাপত্তা উপদেষ্টা, নৃপেন্দ্র মিশ্রকে প্রধানমন্ত্রীর প্রিন্সিপ্যাল সেক্রেটারি, পি কে মিশ্রকে অতিরিক্ত প্রিন্সিপ্যাল সেক্রেটারি করা হয়েছে। তা নিয়ে সাম্প্রতিক অতীতে বার বার কটাক্ষ করেছেন কংগ্রেস নেতারা। অবশেষে ফেসবুককে হাতিয়ার বানিয়ে নিজের ওপর হওয়া যৌন নিগ্রহের প্রতিবাদ জানালেন মেরঠের মহিলা সাব-ইনস্পেক্টর। গত মাসের শেষে মেরঠের ওই মহিলা সাব-ইনস্পেক্টর কাজের জায়গায় যৌন নিগ্রহের অভিযোগ আনেন। অভিযুক্ত খোদ প্রাক্তন ডিআইজি। ফলে মহিলার অভিযোগের তদন্ত সে ভাবে এগোয়নি বললেই চলে। এমনকী অভিযুক্তকে আড়াল করার চেষ্টা হচ্ছে বলেও মহিলা অভিযোগ করেছেন। তবে এতে থেমে থাকেননি ওই মহিলা পুলিশকর্মী। অভিযুক্তের শাস্তির দাবিতে শেষ পর্যন্ত তিনি খুলে ফেলেছেন একটি ফেসবুক পেজ। সোমবার সন্ধে পর্যন্ত ওই পেজে প্রায় ৫৩৭৭টি লাইকও পড়েছে। ওই মহিলার আশা, সোশ্যাল নেটওয়ার্কিং সাইটে তাঁর এই প্রতিবাদে কর্তৃপক্ষ ব্যবস্থা নেবেন ও দোষী শাস্তি পাবে। একমাত্র সংসদই নিষ্কৃতি-মৃত্যু নিয়ে চূড়ান্ত সিদ্ধান্ত নিতে পারে, সুপ্রিম কোর্ট নয়। প্রধান বিচারপতি আর এম লোঢার নেতৃত্বাধীন পাঁচ সদস্যের সাংবিধানিক বেঞ্চের সামনে উপস্থিত হয়ে মঙ্গলবার এই কথা বললেন অ্যাটর্নি জেনারেল মুকুল রোহতাগি। একটি জনস্বার্থ মামলার প্রেক্ষিতে নিষ্কৃতি-মৃত্যু নিয়ে কেন্দ্রের বক্তব্য জানতেই অ্যাটর্নি জেনারেলকে ডেকে পাঠিয়েছিল ওই বেঞ্চ। মুকুল রোহতাগি এ দিন বলেন, সংসদে এই নিয়ে আলোচনা করে চূড়ান্ত সিদ্ধান্ত নেওয়া উচিত। আদালতের এই বিষয়ে হস্তক্ষেপ কাম্য নয়। পাশাপাশি তিনি পেশ করেন আইন কমিশনের রিপোর্টও। ওই রিপোর্টে নিষ্কৃতি-মৃত্যুকে আইনি স্বীকৃতি দেওয়ার বিরোধিতাই করা হয়েছে। নোঙর ভেঙে একটি জাহাজ সোমবার বড়সড় দুর্ঘটনা এড়াল মুম্বই উপকূলের কাছে। প্রায় ৩০ মিনিটের চেষ্টায় ১১ জনকে উদ্ধার করল উপকূল রক্ষী বাহিনী। জাহাজটি ১৯০০০ লক্ষ টন লোহার ছাঁট ও ১৬ জন জাহাজ কর্মী নিয়ে রবিবার মুম্বই বন্দর থেকে রেভদান্দা ডকের দিকে যাচ্ছিল। সেই সময় জল ঢুকে যাওয়ায় জাহাজ নোঙর করে। কিন্তু নোঙর ভেঙে যাওয়ায় বিপত্তি হয়। খারাপ আবহাওয়ায় জাহাজটি বিপজ্জনক ভাবে ভাসতে থাকে। সোমবার সকালে এক জাহাজকর্মীর ফোন পেয়ে উপকূল রক্ষী বাহিনী উদ্ধার কাজ শুরু করে। দুটি পৃথক দুর্ঘটনায় এক কিশোর-সহ মৃত্যু হয়েছে দুজনের। মঙ্গলবার দুপুরে ধুবুরি জেলার চাপর থানার ৩১ নম্বর জাতীয় সড়কে ঘটনা দুটি ঘটেছে। দুপুরে বিহার থেকে একটি গাড়ি গুয়াহাটি যাচ্ছিল। হাতিপোতার কাছে জাতীয় সড়কে উল্টো দিক থেকে আসা মাটি বোঝাই একটি ট্রাক ছোট গাড়িটিকে ধাক্কা মারলে ঘটনাস্থলেই মৃত্যু হয় গাড়ির চালক মেহেবুব আলি (৪৮)। বাড়ি বিহারের বৈশালি জেলার পাতেপুর এলাকায়। দুপুরেই টিলাপারা গ্রামের কাছে জাতীয় সড়কে ট্রাকের ধাক্কায় মৃত্যু হয়েছে সুজাল হক (১২) নামে এক কিশোরের। তার বাড়ি  এই এলাকার হাড়কাটা গ্রামে।